Ferrarin suomalaistähdestä on tekeillä elämäkertakirja.

Kimi Räikkösen Instagram-tilillä julkaistiin perjantaina video, jossa kirjailija Kari Hotakainen haastattelee nojatuolissa löhöilevää formulaikonia.

Räikkösen asioidenhoitaja Sami Visa kertoi Ilta-Sanomille, että elämäkertakirja on parhaillaan työn alla.

– Julkaisuajankohtaa ei olla vielä päätetty. Riippuu miten asiat etenevät, mutta kirja on kyllä tulossa, Visa sanoi.

– Kirjaa kirjoitetaan ja kerätään materiaalia, hän jatkoi.

Teoksen kirjoittaa Kari Hotakainen, 60, joka on palkittu muun muassa Finlandia-palkinnolla vuonna 2002 romaanistaan Juoksuhaudantie.

Kari Hotakainen on kirjoittanut muun muassa romaaneja, runoja, kuunnelmia, käsikirjoituksia sekä lasten- ja nuortenkirjoja.­

Hotakainen on kirjoittanut pitkällä urallaan lukuisia teoksia näytelmistä romaaneihin, mutta varsinaisena urheiluihmisenä hän ei ole tullut tunnetuksi.

– Hotakaisen valinta oli monenkin sattuman summa. Hän on arvostettu Finlandia-kirjailija ja halusimme vähän toisenlaista. Karilla oli kiinnostusta asiaan, ja hän sopii tehtävään hyvin, Visa kertoo.

Räikkösen elämäkertakirjan kustantaa Siltala Publishing.

Ensimmäistä kertaa sosiaaliseen mediaan

Räikkönen, 38, riemastutti viime viikolla fanejaan liittymällä kuvapalvelu Instagramiin.

Visa ei halunnut taustoittaa Räikkösen liittymistä Instagramiin, tai sen yhteyttä kirjaprojektiin.

Hän kuitenkin kertoi, että Räikkönen päivittää tiliään itse.

Kuinka tarkkaan suunniteltuja julkaisut ovat?

– Jokainen katsokoon itse miltä se näyttää, Visa totesi.

Formulatähden sosiaalisen median valloitus on alkanut varsin lupaavasti. Instagram-tili on nimittäin kerännyt viikossa jo noin 300 000 seuraajaa.